Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Isabel Olave Ballarena andreak egindako galderaren erantzuna, Foru Diputazioak emana, “Indarkeria matxistaren biktimak diren emakumeentzako harrera-baliabideetarako arreta-eredu berria lantzeko proiektua”ri buruzkoa. Galdera 2021eko martxoaren 5eko 32. Nafarroako Parlamentuko Aldizkari Ofizialean argitaratu zen.

ERANTZUNA
Navarra Suma talde parlamentarioari atxikitako foru parlamentari Isabel Olave Ballarena andreak idatzizko galdera egin du (PES-00101); horren bidez, honako informazio hau eskatzen dio Nafarroako Gobernuari:
Zer irizpideren arabera erabaki da proiektuari izen hori ematea? Zer departamentuk hartu du erabakia? Nafarroako Gobernuak izen hori emanen die Nafarroaren funtsekin ordaindutako harrera-baliabideei?
NABIk BRAND MATE sorkuntza agentziari eskatu zion naming-a, irudi-identitatea eta espazio-kontzeptualizazioa gara zitzala proiektu baterako, zeinak izen hau izan zuen ordura arte: “Indarkeria matxistaren biktimak diren emakumeentzako Nafarroako Foru Komunitateko harrera-baliabideetarako arreta-eredu berria lantzeko proiektua”.
Naming deritzon prozesuan, teknika multzo baten bidez, izenak garatzen edo/eta sortzen dira zerbitzu, produktu, marka, proiektu eta abarretarako.
“Lamorada” terminoa aukeratzean kontuan hartu zen morea NABIren kolore korporatiboa dela, eta Nafarroako Berdintasunerako Institutua ez ezik mugimendu feminista ere irudikatzen duela, bai eta genero-indarkeriaren kontrako gizarte borroka, kolektiboen borroka eta elkarteena ere.
Horrez gain, aintzat hartu zen RAEk jasotako terminoaren esanahia (Morada: “Estancia de asiento o residencia algo continuada en un lugar”).
Halaber, kolore baten eta toki baten ageriko erreferentzia izan ez zedin, “LA” artikulua gehitu zen izenaren atal banaezin gisa, eta honela gelditu zen: “Lamorada”.
Izen hori proposatu zuten agentziako profesionalek, lanbide-independentzia osoz eta kontzeptualizaziorako nahiz exekuziorako askatasunez egindako sorkuntza prozesuaren ondoren.
Bai Nafarroako Berdintasunerako Institutuak bai Nafarroako Gobernuak izen hori egokitzat jotzen dute proiektua bere osoan definitzeko.
Hori guztia jakinarazten dizut, Nafarroako Parlamentuko Erregelamenduaren 194. artikulua betez.

